
ব্র্যাক ইউনিভার্সিটি আয়োজিত গোলটেবিলে আমন্ত্রিত অতিথিবৃন্দ : নয়া দিগন্ত
নগরে স্থানীয় শাসনের রাজনীতি : পরিপ্রেক্ষিত ঢাকা মহানগর’ শীর্ষক গোলটেবিল বৈঠকে বক্তারা নগরবাসীর বিবিধ সেবা নিশ্চিত করার জন্য ঢাকা সিটি করপোরেশনকে (ডিসিসি) দলীয়করণ এবং রাজনৈতিকভাবে দুর্বৃত্তায়নের কবল থেকে মুক্ত করে একে সুশাসিত, গণতন্ত্রায়িত এবং বিকেন্দ্রীভূত প্রতিষ্ঠানে পরিণত করার দাবি জানিয়েছেন। এর পাশাপাশি তারা বিভিন্ন প্রতিষ্ঠানের সাথে সিটি করপোরেশনের সমন্বয়ের ওপরও গুরুত্ব দেন।
নগরীর ব্র্যাক সেন্টার ইন-এ ব্র্যাক বিশ্ববিদ্যালয়ের শিক্ষা ও গবেষণামূলক প্রতিষ্ঠান ইনস্টিটিউট অব গভর্নেন্স স্টাডিজ (আইজিএস) এই গোলটেবিল বৈঠকের আয়োজন করে। এতে বক্তারা আরো বলেন, কেন্দ্রীভূত ক্ষমতা নয়, বরং ক্ষমতার বিকেন্দ্রীকরণে নগর সরকার প্রতিষ্ঠারও দাবি জানান। বৈঠকে বক্তারা জমির মালিকানা এবং এর দখল-বেদখল, গণপরিবহন ব্যবস্থা ও অপরাধের বিস্তারকে নগরীর প্রধান কয়েকটি সমস্যা বলে উল্লেখ করেন।
আইজিএস নবনিযুক্ত নির্বাহী পরিচালক ড. সুলতান হাফিজ রহমানের সভাপতিত্বে অনুষ্ঠিত বৈঠক সঞ্চালন করেন ঢাকা বিশ্ববিদ্যালয়ের লোকপ্রশাসন বিভাগের অধ্যাপক ড. সালাউদ্দিন এম আমিনুজ্জামান। এতে নির্ধারিত আলোচক হিসেবে বক্তব্য রাখেন, প্রফেসর আতাউর রহমান ও ড. হোসেন জিল্লুর রহমান। বৈঠকের শুরুতে স্বাগত বক্তব্য রাখেন, আইজিএসের পরিচালক ড. রিজওয়ান খায়ের। আলোচনায় অংশ নেন, সিপিবির প্রেসিডিয়াম সদস্য হায়দার আকবর খান রনো, গবেষক সৈয়দ আবুল মকসুদ, জাসদের শিরীন আখতার, ড. তুহিন মালিক, প্রফেসর এমদাদুল হক, ড. আখতার হোসেন ও সাংবাদিক কাজী হাফিজ।
আইজিএসের পক্ষ থেকে গবেষক মোহাম্মদ সিরাজুল ইসলাম এবং মো: হারুন-অর-রশিদ তাদের উপস্থাপনায় বলেন, স্থানীয় সরকারগুলোর ক্ষমতা, স্বাধীনতা, জবাবদিহিতা এবং সিটি করপোরেশন, অন্যান্য  সেবা ও উন্নয়ন কর্তৃপক্ষের মধ্যে সমন্বয়হীনতার কারণে শহর-নগরবাসীরা তাদের প্রাপ্য সেবা থেকে বঞ্চিত হচ্ছে।
ড. আতাউর রহমান ঢাকা নগরীতে বাসযোগ্যতা এবং স্থায়িত্বশীলতার প্রশ্ন তুলে বলেন, নগর শাসনের সবচেয়ে বড় চ্যালেঞ্জ হচ্ছে নেতাদের মান। তিনি বলেন, গত ১১ বছর ঢাকা সিটি করপোরেশনে কোনো নির্বাচন হয়নি। কিন্তু আইনে একটি নির্বাচিত পরিষদের মেয়াদ ৫ বছর। ড. হোসেন জিল্লুর রহমান বলেন, ব্রিটিশের ভূত এখনো রয়ে গেছে। আমাদের নির্বাচিতরা নেতা না হয়ে প্রশাসক হতে চান। প্রকল্প বাস্তবায়ন ঔপনিবেশিকতার মানসিকতায় প্রশাসকের কাজ, নেতার কাজ ভিন্নমত মোকাবেলা ও জনমত তৈরি করা।
হায়দার আকবর খান রনো বলেন, এই নগরীতে ভূমি দখলের মাধ্যমে এক উৎকট এবং কুৎসিত ধনিক শ্রেণী ও অপরাধী গোষ্ঠীর সৃষ্টি হয়েছে।
ঢাকা নগর জাতীয় রাজনীতির স্বৈরতান্ত্রিকতার শিকার বলে সৈয়দ আবুল মকসুদ উল্লেখ করেন। তিনি বলেন, শহর ভালো করতে হলে জাতীয় রাজনীতির পরিবর্তন দরকার।
শিরীন আখতার বলেন, অচল ঢাকাকে সচল, বসবাসের অযোগ্য ঢাকাকে বাসযোগ্য করা এবং ‘নিরাপদ জীবন’ নিশ্চিত করতে হবে। তিনি আরো বলেন, লোভের মোহ-মানসিকতার লাগাম টেনে ধরতে না পারলে আমাদের ভবিষ্যৎ অন্ধকার।
ড. তুহিন মালিক বলেন, ঢাকা মহানগর রাজনৈতিক দলগুলোর এক পুনর্বাসন কেন্দ্র। ক্ষমতাসীন দলগুলো এই নগরে টেন্ডারবাজি, চাঁদাবাজি, দখলবাজি, দোকান বরাদ্দ ইত্যাদির মাধ্যমে নিজ নিজ দলের কর্মীদের পুনর্বাসন করেন।

